Sagunt serà candidata per a l'obtenció del Segell de Patrimoni Europeu
30 de maig 2018

![Imagen 1](/media/ptjcqeyg/13img_5478_cuerpo.jpg)

​

El Ple de l'Ajuntament de Sagunt, en la sessió plenària d'ahir, va aprovar per unanimitat que Sagunt siga candidata per a l'obtenció del Segell de Patrimoni Europeu. Per esta raó, el regidor de Cultura, José Manuel Tarazona, va presentar la candidatura.

El Segell de Patrimoni Europeu naix d'una iniciativa del Parlament Europeu i del Consell Europeu per a donar suport als estats membres que posen en valor el patrimoni comú dels pobles d'Europa. Este distintiu té com a objectiu ser un mitjà de consolidació de la identitat europea reforçant el sentiment de pertinença a la Unió Europea. Esta és una iniciativa complementària a altres com els Itineraris Culturals del Consell d'Europa o el Patrimoni Mundial de la Unesco.

 ![](/media/fapabezy/13img_0275_cuerpo.jpg)  
  

Sagunt és una ciutat que simbolitza el valor del comerç com un intercanvi de cultures i civilització, d'integració i cruïlla de camins, des del segle V a.C. fins a l'actualitat. Des de l'època antiga, amb fenicis, grecs, púnics, ibers i romans, a través de l'antic port del Grau Vell fins al segle XXI i la gran rellevància de la indústria siderúrgica i del port comercial actual del Port de Sagunt, representa el valor del comerç com a integració cultural i intercanvi de cultures al llarg de més de 2.500 anys. En este sentit, Sagunt representa un dels valors més significatius de la Unió Europea com és el valor del comerç com a integració cultural, solidaritat i intercanvi d'idees respecte a la diversitat.

El Segell pretén promoure els valors de convivència democràtica i diàleg a través de relacionar el patrimoni amb el desenvolupament sostenible de les regions, especialment a través de la creació artesanal i artística contemporània i que estes activitats impliquen la implantació de valors de solidaritat, a més de la conscienciació que comporta la diversitat per a les futures generacions. Per este motiu, es convida a cooperar a través de xarxes i potenciar activitats educatives concretes per als joves amb la finalitat de despertar la consciència europea.

![](/media/eccjaapo/13img_0244_cuerpo.jpg)  
  
 

*   [](http://www.facebook.com/sharer.php?u=https://aytosagunto.es/va/actualitat/sagunt-sera-candidata-per-a-l-obtencio-del-segell-de-patrimoni-europeu/ "Facebook")
*   [](http://twitter.com/share?url=https://aytosagunto.es/va/actualitat/sagunt-sera-candidata-per-a-l-obtencio-del-segell-de-patrimoni-europeu/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-sera-candidata-per-a-l-obtencio-del-segell-de-patrimoni-europeu/ "Linked In")
*   [](mailto:?body=https://aytosagunto.es/va/actualitat/sagunt-sera-candidata-per-a-l-obtencio-del-segell-de-patrimoni-europeu/)